Document ID: 32008F0841

Reference:
11.11.2008
HU
Az Európai Unió Hivatalos Lapja
L 300/42
A TANÁCS 2008/841/IB KERETHATÁROZATA
(2008. október 24.)
a szervezett bűnözés elleni küzdelemről
AZ EURÓPAI UNIÓ TANÁCSA,
tekintettel az Európai Unióról szóló szerződésre és különösen annak 29. cikkére, 31. cikke (1) bekezdésének e) pontjára és 34. cikke (2) bekezdésének b) pontjára,
tekintettel a Bizottság javaslatára,
tekintettel az Európai Parlament véleményére (1),
mivel:
(1)
A Hágai Program célja az Unió és tagállamai közös képességeinek javítása többek között a határokon átnyúló szervezett bűnözés elleni küzdelem érdekében. Ezt a célt főként a jogszabályok közelítésével kell elérni. Az Európai Unió tagállamainak szorosabban együtt kell működniük a bűnszervezetek veszélyei és elterjedése elleni küzdelem érdekében, valamint az állampolgárok elvárásaira és a tagállamok saját igényeire való hatékony válaszadás céljából. E tekintetben a 2004. november 4–5-i brüsszeli Európai Tanács következtetéseinek 14. pontja rámutat arra, hogy Európa polgárai azt várják az Európai Uniótól, hogy – az alapvető jogok és szabadságok tiszteletben tartásának biztosítása mellett – az olyan, határokon átnyúló problémák kapcsán, mint amilyen a szervezett bűnözés, hatékonyabb, kombinált megközelítést alkalmazzon.
(2)
A terrorizmus és a súlyos bűncselekmények egyéb formái elleni küzdelem érdekében hozandó intézkedésekről szóló, 2004. március 29-i közleményében a Bizottság úgy ítélte meg, hogy az Európai Unióban a szervezett bűnözés elleni küzdelem eszköztárát meg kell erősíteni, és bejelentette, hogy kidolgoz egy, az Európai Unió tagállamaiban a bűnszervezetben való részvétel bűncselekménnyé nyilvánításáról szóló, 1998. december 21-i 98/733/IB együttes fellépés (2) helyébe lépő kerethatározatot.
(3)
A Hágai Program 3.3.2. pontja kimondja, hogy a büntető anyagi jogi jogszabályok közelítése a büntetőügyekben a bírósági ítéletek és határozatok kölcsönös elismerésének, valamint a rendőrségi és igazságügyi együttműködésnek a megkönnyítését szolgálja, és a határokon átnyúló vonatkozásokkal bíró, különösen súlyos bűncselekmények területeire vonatkozik, valamint hogy prioritásként kell kezelni a bűncselekmények azon területeit, amelyeket a Szerződések kifejezetten megemlítenek. A bűnszervezetben való részvételhez kapcsolódó bűncselekmények meghatározását tehát valamennyi tagállamban közelíteni kell egymáshoz. Ezért ez a kerethatározat olyan bűncselekményekre terjed ki, amelyeket jellemzően bűnszervezetben követnek el. Ezenfelül az e bűncselekmények súlyának megfelelő büntetésekről és szankciókról kell gondoskodnia azon természetes és jogi személyekkel szemben, akik ilyen bűncselekményeket követtek el, vagy azok elkövetéséért felelősek.
(4)
A 2. cikk a) pontjából fakadó kötelezettségek nem sérthetik a tagállamok azon jogát, hogy bűnszervezetnek minősítsék személyek egyéb csoportjait is, például olyan csoportokat, amelyek célja nem pénzügyi vagy egyéb anyagi haszon elérése.
(5)
A 2. cikk a) pontjából fakadó kötelezettségek nem sérthetik a tagállamok azon jogát, hogy a „bűnözői tevékenység” fogalmát úgy értelmezzék, mint amely tényleges cselekmények elkövetését foglalja magában.
(6)
Az Európai Uniónak építenie kell a nemzetközi szervezetek által elvégzett jelentős munkára, így különösen az Egyesült Nemzetek nemzetközi szervezett bűnözés elleni egyezményére („Palermói Egyezmény”), amelyet az Európai Közösség nevében a 2004/579/EK tanácsi határozattal (3) kötöttek meg.
(7)
Mivel e kerethatározat céljait a tagállamok nem tudják kielégítően megvalósítani, és ezért a meghozandó intézkedések sora miatt azok uniós szinten jobban megvalósíthatók, az Unió az Európai Közösséget létrehozó szerződés 5. cikkében meghatározott, és az Európai Unióról szóló szerződés 2. cikkének második bekezdése szerint alkalmazott szubszidiaritás elvének megfelelően intézkedéseket fogadhat el. Az arányosság elvének megfelelően e kerethatározat nem haladja meg az említett célok eléréséhez szükséges mértéket.
(8)
E kerethatározat tiszteletben tartja az Európai Unió alapjogi chartája és különösen annak 6. és 49. cikke által elismert alapvető jogokat és elveket. E kerethatározat egyetlen rendelkezése sem irányul az olyan alapvető jogokkal, illetve szabadságokkal kapcsolatos nemzeti szabályok szűkítésére vagy korlátozására, mint a tisztességes eljáráshoz, a sztrájkhoz való jog, a gyülekezési, egyesülési jog, a sajtó vagy a véleménynyilvánítás szabadsága, beleértve azt a mindenkit megillető jogot is, hogy érdekei védelmében másokkal szakszervezetet alapítson, illetve ahhoz csatlakozzon, valamint az ezzel összefüggő, a tüntetéshez való jogot is.
(9)
Ezért a 98/733/IB együttes fellépést hatályon kívül kell helyezni,
ELFOGADTA EZT A KERETHATÁROZATOT:
1. cikk
Fogalommeghatározások
E kerethatározat alkalmazásában:
1.
„bűnszervezet”: olyan, kettőnél több személyből álló, hosszabb időre létrejött szervezett csoport, amely összehangoltan működik, és amelynek célja az, hogy legalább négy évig terjedő szabadságvesztéssel vagy szabadságelvonással járó intézkedéssel vagy annál szigorúbb szankcióval büntetendő bűncselekményeket kövessen el közvetlen vagy közvetett pénzügyi vagy egyéb anyagi haszonszerzés érdekében;
2.
„szervezett csoport”: olyan csoport, amelyet nem véletlenszerűen hoztak létre valamely bűncselekmény közvetlen elkövetésére, és amelyben nem szükségszerű, hogy a tagoknak formálisan meghatározott szerepe legyen, hogy a tagság összetétele állandó legyen vagy hogy a csoport kidolgozott szervezeti felépítéssel rendelkezzen.
2. cikk
Bűnszervezetben való részvételhez kapcsolódó bűncselekmények
Valamennyi tagállam meghozza a szükséges intézkedéseket annak érdekében, hogy a bűnszervezethez kapcsolódó következő magatartástípusok egyike vagy mindkettő bűncselekménynek minősüljön:
a)
bármely személy magatartása, aki – szándékosan és ismerve akár a bűnszervezet célját és általános tevékenységét, akár annak az adott bűncselekmények elkövetésére irányuló szándékát – aktívan részt vesz a bűnszervezet bűnözői tevékenységében, beleértve az információk vagy anyagi források szolgáltatását, új tagok beszervezését, valamint a szervezet tevékenységeinek bármilyen módon történő finanszírozását, annak tudatában, hogy e részvétel hozzájárul a szervezet bűnözői tevékenységének megvalósításához;
b)
bármely személy magatartása, amelynek keretében megállapodást köt egy vagy több személlyel olyan tevékenység folytatására, amelynek megvalósítása az 1. cikkben említett bűncselekmények elkövetésével járna, akkor is, ha a szóban forgó személy a tevékenység tényleges végrehajtásában nem vesz részt.
3. cikk
Szankciók
(1)   Valamennyi tagállam meghozza szükséges intézkedéseket annak érdekében, hogy:
a)
a 2. cikk a) pontjában említett bűncselekmény büntetési tételének felső határa legalább kettőtől öt évig terjedő szabadságvesztés legyen; vagy
b)
a 2. cikk b) pontjában említett bűncselekmény büntetési tételének felső határa a megállapodás tárgyát képező bűncselekményével megegyező időtartamú szabadságvesztés vagy legalább kettőtől öt évig terjedő szabadságvesztés legyen.
(2)   Valamennyi tagállam megteszi a szükséges intézkedéseket annak érdekében, hogy súlyosbító körülménynek minősüljön, ha a 2. cikkben említett bűncselekményeket – az adott tagállam által meghatározott módon – bűnszervezet keretében követték el.
4. cikk
Különleges körülmények
Valamennyi tagállam meghozhatja a szükséges intézkedéseket annak érdekében, hogy a 3. cikkben említett szankciókat enyhíteni lehessen vagy az elkövetőt fel lehessen menteni a szankciók alól, amennyiben az elkövető például:
a)
felhagy a bűnözői tevékenységgel; és
b)
a közigazgatási vagy igazságügyi hatóságoknak olyan információkat szolgáltat, amelyekhez azok egyébként nem tudnának hozzájutni, ezzel segítve őket a következőkben:
i.
a bűncselekmény következményeinek megelőzése, megszüntetése vagy enyhítése;
ii.
a bűncselekmény többi elkövetőjének azonosítása vagy felelősségre vonása;
iii.
bizonyíték megszerzése;
iv.
a bűnszervezet megfosztása a tiltott forrásoktól vagy a bűncselekményből származó jövedelemtől; vagy
v.
a 2. cikkben említett további bűncselekmények elkövetésének megakadályozása.
5. cikk
A jogi személyek felelőssége
(1)   Valamennyi tagállam meghozza a szükséges intézkedéseket annak érdekében, hogy a jogi személyeket felelősségre lehessen vonni a 2. cikkben említett bármely bűncselekmény elkövetéséért, amelyet akár egyénileg, akár a jogi személy valamely szervének részeként eljárva olyan személy követett el a jogi személy javára, aki a jogi személyen belül vezető tisztséget tölt be az alábbiak valamelyike alapján:
a)
a jogi személy képviseletének joga;
b)
a jogi személy nevében történő döntéshozatal joga; vagy
c)
a jogi személy szervezetében az ellenőrzés joga.
(2)   Valamennyi tagállam meghozza a szükséges intézkedéseket annak érdekében is, hogy a jogi személyeket felelősségre lehessen vonni, amennyiben valamely, az (1) bekezdésben említett személy által gyakorolt felügyelet vagy ellenőrzés hiánya lehetővé tette, hogy az adott jogi személy javára egy neki alárendelt személy a 2. cikkben említett valamely bűncselekményt elkövesse.
(3)   A jogi személyek (1) és (2) bekezdés szerinti felelőssége nem érinti a büntetőeljárást azon természetes személyek ellen, akik a 2. cikkben említett bűncselekmények valamelyikében tettesként vagy részesként részt vesznek.
(4)   E kerethatározat alkalmazásában a „jogi személy” bármely jogalany, amely a hatályos jogszabályok alapján jogi személyiséggel rendelkezik, kivéve az államokat vagy az állami jogkört gyakorló közjogi szerveket és a nemzetközi közjogi szervezeteket.
6. cikk
A jogi személyekkel szemben kiszabható szankciók
(1)   Valamennyi tagállam meghozza a szükséges intézkedéseket annak érdekében, hogy az 5. cikk (1) bekezdése alapján felelősségre vont jogi személyt olyan hatékony, arányos és visszatartó erejű szankciókkal büntessék, amelyek magukban foglalják a büntetőjogi vagy nem büntetőjogi bírságokat, és magukban foglalhatnak egyéb szankciókat is, mint például:
a)
az állami kedvezményekből és támogatásokból való kizárás;
b)
az üzleti tevékenységek gyakorlásától való ideiglenes vagy végleges eltiltás;
c)
bírósági felügyelet alá helyezés;
d)
bíróság által elrendelt felszámolás;
e)
a bűncselekmény elkövetésére használt létesítmények ideiglenes vagy végleges bezárása.
(2)   Valamennyi tagállam meghozza a szükséges intézkedéseket annak érdekében, hogy az 5. cikk (2) bekezdése értelmében felelősségre vont jogi személyt hatékony, arányos és visszatartó erejű szankciókkal vagy intézkedésekkel büntessék.
7. cikk
Joghatóság és a büntetőeljárások összehangolása
(1)   Valamennyi tagállam biztosítja, hogy joghatósága legalább az olyan esetekre terjedjen ki, amelyek során a (2) cikkben említett bűncselekményt
a)
részben vagy egészben a szóban forgó tagállam területén követték el, tekintet nélkül arra, hogy hol található a bűnszervezet székhelye vagy az a hely, ahol bűnözői tevékenységét folytatja;
b)
valamely állampolgára követte el; vagy
c)
a szóban forgó tagállam területén letelepedett jogi személy javára követték el.
Bármely tagállam határozhat úgy, hogy a b) és c) pontban meghatározott joghatósági szabályokat nem alkalmazza, vagy azokat csak bizonyos esetekben vagy bizonyos körülmények között alkalmazza, amennyiben a 2. cikkben említett bűncselekményeket a területén kívül követték el.
(2)   Amennyiben egy, a 2. cikkben említett bűncselekmény több tagállam joghatósága alá tartozik, és ugyanazon tények alapján az érintett államok bármelyike jogszerűen eljárhat, az érintett tagállamok – annak érdekében, hogy az eljárást lehetőleg egyetlen tagállamban összpontosítsák – együttműködnek annak eldöntésében, hogy melyikük folytassa le a büntetőeljárást az elkövetőkkel szemben. E célból a tagállamok az Eurojusthoz fordulhatnak vagy igénybe vehetnek bármely más, az Európai Unión belül létrehozott szervet vagy mechanizmust az igazságügyi hatóságaik közötti együttműködés megkönnyítése és intézkedéseik összehangolása érdekében. A következő tényezőket különösen figyelembe kell venni:
a)
az a tagállam, amelynek területén a cselekményeket elkövették;
b)
az a tagállam, amelynek az elkövető állampolgára vagy amelyben lakóhellyel rendelkezik;
c)
az a tagállam, ahonnan a sértettek származnak;
d)
az a tagállam, amelynek területén az elkövetőt megtalálták.
(3)   Az a tagállam, amely saját jogszabályai szerint jelenleg nem adja ki vagy adja át a saját állampolgárait, megteszi az ahhoz szükséges intézkedéseket, hogy a 2. cikkben említett bűncselekmény tekintetében, ha azt egy állampolgára a területén kívül követte el, megállapítsa joghatóságát, és adott esetben büntetőeljárást indítson.
(4)   Ez a cikk nem zárja ki a tagállam nemzeti jogszabályainak megfelelő büntető joghatóság gyakorlását.
8. cikk
A sértettek által tett bejelentés vagy feljelentés követelményének hiánya
A tagállamok biztosítják, hogy a 2. cikkben említett bűncselekményekkel kapcsolatos nyomozás vagy büntetőeljárás megindítása ne a bűncselekmény sértettjének bejelentésétől vagy feljelentésétől függjön, különösen az adott tagállam területén elkövetett bűncselekmények esetében.
9. cikk
A jelenlegi rendelkezések hatályon kívül helyezése
A 98/733/IB együttes fellépés ezennel hatályát veszti.
Az Európai Unióról szóló szerződés VI. címének és az Európai Közösséget létrehozó szerződésnek megfelelően elfogadott intézkedésekben a 98/773/IB együttes fellépés szerinti bűnszervezetben való részvételre történő hivatkozásokat az e kerethatározat szerinti bűnszervezetben való részvételre történő hivatkozásként kell értelmezni.
10. cikk
Végrehajtás és jelentések
(1)   A tagállamok meghozzák azokat az intézkedéseket, amelyek szükségesek ahhoz, hogy e kerethatározat rendelkezéseinek 2010. május 11-ig megfeleljenek.
(2)   A tagállamok 2010. május 11-ig eljuttatják a Tanács Főtitkárságának és a Bizottságnak azon rendelkezések szövegét, amelyekkel az e kerethatározat alapján rájuk háruló kötelezettségeket nemzeti jogukba átültetik. Az ezen információk felhasználásával elkészült jelentés, valamint a Bizottság írásos jelentése alapján a Tanács 2012. november 11-ig megvizsgálja, hogy a tagállamok mennyiben felelnek meg e kerethatározat rendelkezéseinek.
11. cikk
Területi hatály
Ezt a kerethatározatot Gibraltár esetében alkalmazni kell.
12. cikk
Hatálybalépés
Ez a kerethatározat az Európai Unió Hivatalos Lapjában való kihirdetésének napján lép hatályba.
Kelt Luxembourgban, 2008. október 24-én.
a Tanács részéről
az elnök
M. ALLIOT-MARIE
(1)  Nem kötelező konzultációt követően kinyilvánított vélemény (a Hivatalos Lapban még nem tették közzé).
(2)  HL L 351., 1998.12.29., 1. o.
(3)  HL L 261., 2004.8.6., 69. o.

Summary:
A szervezett bűnözés elleni küzdelem: bűnszervezetben való részvétellel összefüggő bűncselekmények
A szervezett bűnözés elleni küzdelem: bűnszervezetben való részvétellel összefüggő bűncselekmények
 
ÖSSZEFOGLALÓ AZ ALÁBBI DOKUMENTUMRÓL:
A Tanács 2008/841/IB kerethatározata a szervezett bűnözés elleni küzdelemről
MI A KERETHATÁROZAT CÉLJA?
Ez a kerethatározat bűncselekménnyé nyilvánítja a bűnszervezetben való részvétellel összefüggő magatartást. Célja az Európai Unió (EU) és az uniós tagállamok e cselekmények bűncselekménnyé nyilvánításáról szóló jogszabályainak harmonizációja, valamint szankciók megállapítása ezekre vonatkozóan.Bűncselekmények
A tagállamok kötelesek a következő két magatartástípus legalább egyikét bűncselekménynek minősíteni:1.aktív részvétel valamely bűnszervezet bűnözői tevékenységében, annak tudatában, hogy e részvétel célja vagy szándéka bűncselekmény elkövetése; 2.megállapodás kötése bűncselekmény elkövetésére, amelyhez nem szükséges az elkövetésben való részvétel.SzankciókA tagállamok kötelesek szankciókat megállapítani a fent említett bűncselekményekre vonatkozóan:az első esetben a követelmény az, hogy a büntetési tétel felső határa legalább két év szabadságvesztés legyen;a második esetben a követelmény az, hogy a büntetési tétel felső határa legalább két év szabadságvesztés vagy a tervezett tevékenységnek megfelelő időtartamú szabadságvesztés felső határa legyen. A büntetés mértéke bizonyos körülmények között csökkenthető, így például az olyan esetben, amikor az elkövető felhagy a bűnözői tevékenységgel vagy más elkövetők azonosításában és bíróság elé állításában segít. A kerethatározat szerint a tagállamok kötelesek olyan szabályokat bevezetni, amelyek célja jogi személyek (például vállalatok) felelősségre vonása a fenti bűncselekményekért, amennyiben azt a nevükben olyan személy követte el, aki vezető szerepet tölt be az adott jogi személy működésében. A jogi személyekre szabott szankcióknak hatékonynak, arányosnak és visszatartó erejűnek kell lenniük. E szankciók bírságokat foglalnak magukban, továbbá a következők is részüket képezhetik:állami támogatáshoz való jogosultság megszüntetése;üzleti tevékenységek gyakorlásától való ideiglenes vagy végleges eltiltás, valamint a bűncselekmény elkövetésére használt létesítmények ideiglenes vagy végleges bezárása;bírósági felügyelet alá helyezés;a vállalkozás bíróság által elrendelt vagy pénzügyi felszámolása.Joghatóság és a büntetőeljárások összehangolásaValamely tagállam joghatóságának ki kell terjednie olyan bűncselekményekre, amelyeket a tagállam területén – részben vagy egészben –, a szóban forgó tagállam valamely állampolgára követett el vagy a területén letelepedett jogi személy nevében követtek el. Amennyiben a bűncselekmény több tagállam joghatósága alá tartozik, a tagállamok kötelesek – például az Európai Unió Büntető Igazságügyi Együttműködési Ügynökségén keresztül – együttműködni a büntetőeljárás lefolytatásáért felelős tagállam meghatározása és az eljárások centralizálása céljából. Különösen figyelembe kell venniazt, hogy a bűncselekményt hol követték el;az elkövető személy állampolgárságát vagy lakóhelyét;azt, hogy a sértett melyik országból származik; továbbáa területet, ahol az elkövetőt megtalálták.Az EU pénzügyi érdekeit érintő bűncselekményekAz (EU) 2017/1371 irányelv az EU pénzügyi érdekeit érintő csalás és egyéb jogellenes tevékenységek elleni küzdelem vonatkozásában állapít meg a bűncselekményekre és a szankciókra vonatkozó szabályokat (lásd az összefoglalót). Az Európai Ügyészség (EPPO) létrehozásáról szóló (EU) 2017/1939 rendelet (lásd az összefoglalót) 22. cikkének (1) bekezdése hatáskört biztosít az EPPO számára az EU pénzügyi érdekeit érintő, az (EU) 2017/1371 irányelv által meghatározott bűncselekmények vonatkozásában. Ugyanezen rendelet 22. cikkének (2) bekezdésével összhangban az Európai Ügyészség hatásköre kiterjed a bűnszervezetben való részvételhez kapcsolódó bűncselekményekre is – a 2008/841/IB kerethatározat értelmében –, amennyiben a szóban forgó bűnszervezet bűnözői tevékenységének középpontjában az EU pénzügyi érdekeit érintő bűncselekmény elkövetése áll.
MIKORTÓL HATÁLYOS A KERETHATÁROZAT?
A kerethatározat 2008. november 11. óta alkalmazandó.
HÁTTÉR
Az EU az 1990-es évek óta tesz lépéseket annak érdekében, hogy hatékonyabbá tegye a szervezett bűnözés elleni küzdelmet.1997: az EU elfogadja a szervezett bűnözés elleni küzdelemről szóló első cselekvési tervét. 1998: az EU elfogadja a bűnszervezetben való részvételről szóló 98/733/IB együttes fellépést. 2000: az Egyesült Nemzetek Közgyűlése elfogadja az Egyesült Nemzetek nemzetközi szervezett bűnözés elleni egyezményét, a határokon átnyúló szervezett bűnözésről szóló első globális jogi eszközt, amely 2003-ban lépett hatályba. 2002: az EU elfogadja a terrorizmus elleni küzdelemről szóló 2002/475/IB kerethatározatot (amely az 1998/733/IB együttes fellépésben meghatározott „bűnszervezet” fogalma alapján határozza meg a „terrorista csoport” fogalmát), amelyet később az (EU) 2017/541 irányelv hatályon kívül helyezett és felváltott, lásd az összefoglalót). 2004: az Európai Bizottság közleményben ismeri el, hogy megfelelőbb intézkedésekre van szükség a szervezett bűnözés elleni küzdelemhez; a 2004/579/EK határozattal az EU csatlakozik az ENSZ-egyezményhez. 2008: az EU elfogadja a 98/733/IB együttes fellépést hatályon kívül helyező és azt felváltó 2008/841/IB kerethatározatot.
FŐ DOKUMENTUM
A Tanács 2008/841/IB kerethatározata (2008. október 24.) a szervezett bűnözés elleni küzdelemről (HL L 300., 2008.11.11., 42–45. o.)
KAPCSOLÓDÓ DOKUMENTUMOK
A Tanács (EU) 2017/1939 rendelete (2017. október 12.) az Európai Ügyészség („EPPO”) létrehozására vonatkozó megerősített együttműködés bevezetéséről (HL L 283., 2017.10.31., 1–71. o.)
Az eredeti szöveg tartalmazza az (EU) 2017/1939 rendelet egymást követő módosításait. Ez az egységes szerkezetbe foglalt változat kizárólag tájékoztató jellegű.
Az Európai Parlament és a Tanács (EU) 2017/1371 irányelve (2017. július 5.) az Unió pénzügyi érdekeit érintő csalás ellen büntetőjogi eszközökkel folytatott küzdelemről (HL L 198., 2017.7.28., 29–41. o.)
Az Európai Parlament és a Tanács (EU) 2017/541 irányelve (2017. március 15.) a terrorizmus elleni küzdelemről, a 2002/475/IB tanácsi kerethatározat felváltásáról, valamint a 2005/671/IB tanácsi határozat módosításáról (HL L 88., 2017.3.31., 6–21. o.)
Lásd az egységes szerkezetbe foglalt változatot.
Az Egyesült Nemzetek Szervezetének a transznacionális szervezett bűnözés elleni küzdelemről szóló egyezménye és az ahhoz kapcsolódó Jegyzőkönyvek.
A Tanács 2004/579/EK határozata (2004. április 29.) az Egyesült Nemzetek nemzetközi szervezett bűnözés elleni egyezményének az Európai Közösség nevében történő megkötéséről (HL L 261., 2004.8.6., 69. o.)
utolsó frissítés 16.03.2022